Republik Indonesia disingkat RI utawa Indonesia kuwe salah sijining negara nang Asia Tenggara, sing dilintasi garis khatulistiwa lan ana nang antarane bawana Asia lan Australia, uga antara Samudra Pasifik lan Samudra Hindia. Indonesia kuwe negara kepuloan paling gede nang donya sing ketata sekang ± 17.508 pulo. Indonesia kuwe mulane uga diarani Nusantara (Kepuloan Antara). Populasi Indonesia ± 222 juta wong taun 2006, Indonesia kuwe negara sing nduwe penduduk paling akeh nomer papat se donya lan negara sing nduwe penduduk Muslim paling akeh se donya, ning resmine dudu negara Islam. Bentuk pemerentahan Indonesia kuwe republik, Dewan Perwakilan Rakyat, Dewan Perwakilan Daerah lan Presiden dipilih langsung. Ibukota negara yakuwe Jakarta. Indonesia bebatesan karo Malaysia neng Pulo Kalimantan, karo Papua Nugini neng Pulo Papua uga karo Timor Leste neng Pulo Timor. Negara tangga liyane yakuwe Singapura, Filipina, Australia, karo wilayah persatuan Kepulauan Andaman lan Nikobar neng India.